Նա ողջ է (ֆիլմ)

«Նա ողջ է» (անգլ.՝ It’s Alive), 1974 թվականին նկարահանված ամերիկյան հոգեբանական սարսափ ֆիլմ։ Կինոնկարի սցենարիստը, պրոդյուսերը և ռեժիսորը Լարի Քոհենն է։
Ֆիլմի ստեղծմանը մասնակցել են Բերնարդ Հերմանը (կոմպոզիտոր, որը հայտնի է Ալֆրեդ Հիչքոքի ֆիլմերի համար գրած երաժշտություններով) և Ռիկ Բեյքերը (գրիմ, մարիոնետային համակցված կինոնկարահանում)։


== Սյուժե ==
Դևիս ամուսնական զույգը ապրում է Լոս Անջելեսում։ Նրանք սպասում են իրենց երկրորդ երեխային։ Ֆրենկը (Ջոն Ռայան) հանրային կապերի հաջողակ խորհրդատու է, իսկ կինը՝ Լենորը (Շարոն Ֆարել) տնային տնտեսուհի է, որը զբաղված է առաջին երեխայի՝ Քրիսի (Դանիել Հոլցման) խնամքով։ Զույգը մի քանի տարի խուսափում էր երկրորդ երեխայի ծննդից, որի նպատակով Լենորն ընդունում էր բեղմնականխիչ հաբեր։ Բայց ահա գալիս է ընտանիքը համալրելու ժամանակը ևս մեկ անդամով։ Քրիսին թողնելով ընտանիքի ընկերոջ՝ Չառլիի ընտանիքի հետ՝ Դևիս ընտանիքը մեկնում է հիվանդանոց։
Լենորը ծնում է ոչ թե սովորական երեխայի, այլ հրեշի՝ ժանիքներով և մագիլներով։ Ծնվելուց անմիջապես հետո բժիշկներից մեկը փորձում է խեղդել ծնված հրեշին։ Վերջինս, սպանելով բժիշկներին և բուժքույրերին, պատուհանով փախչում է տանիք։ Ողջ մնացած Լենորը գտնում է վախեցած Ֆրենկին, որը տեսել էր կատարված կոտորածը։ Մինչ ոստիկանությունը հետաքննում է սպանությունը, Ֆրենկին և Լենորին թույլատրում են դուրս գալ հիվանդանոցից։ Միևնույն ժամանակ Դևիսների նորածինը գնում է տուն՝ ճանապարհին սպանելով բոլոր հանդիպող մարդկանց, այդ թվում և երաժշտին ու կաթնավաճառին։ Մինչ սպանությունները շարունակվում են, մամուլը և ոստիկանությունը հետապնդում են ծնողներին։ Ֆրենկը գալիս է այն եզրակացության, որ հրեշ երեխան իր որդին չէ և միանում է նրա որոնողական աշխատանքներին։
Այդ ընթացքում դեղագործական ընկերությունը կապ է հաստատում Լենորին հղիության ընթացքում դեղորայք նշանակած վերարտադրողական բժշկի հետ։ Ընկերությունը խոստովանում է, որ երեխան գենետիկական հրեշ է, որը, հավանաբար, ծնվել է իր ընկերության դեղերի պատճառով։ Վերջինս ցանկանում է վերացնել երեխային, որպեսզի դադարեցվի ոստիկանության հետաքննությունը, քանի որ, հնարավոր է ոստիկանությունը պարզեր երեխային ծննդյան պատճառը։ Երբ Ֆրանկին կանչում են տեղի դպրոց, որտեղ սպանվել է ոստիկանության աշխատակիցը, հրեշ-երեխան հասնում է Դևիսների տուն, որտեղ Լենորը նրան վերցնում է որպես իր որդին և թաքցում նկուղում։ Կարոտելով ընտանիքին՝ Քրիսը փախչում է Չառլիի տանից, որ վերադառնա տուն։ Չառլին հետևում է նրան։ Ֆրենկը հայտնաբերում է, որ Լենորը թաքցնում է հրեշին, սակայն մայրն աղաչում չվնասել երեխային, ասելով, որ նա պարզապես վախեցած է չի վնասի ընտանիքին։ Ֆրենկը, չլսելով իր կնոջը, զինված իջնում է նկուղ, որ սպանի նորածնին, սակայն այստեղ հայտնաբերում է Քրիսին, որը զրուցում է փոքրիկ եղբոր հետ՝ նրան ասելով, որ նա կպաշտպանի եղբորը։ Ֆրենկը կրակում է երեխային՝ վիրավորելով նրան։
Նորածին-հրեշը փախչում է նկուղից և սպանում հենց նոր այդտեղ հայտնված Չառլիին։ Ֆրենկը հետապնդում է որդուն՝ շարունակելով կրակել, սակայն կորցնում է հետքերը։ Ոստիկանությունը կապ է հաստատում նրա հետ և տեղեկացնում, որ երեխային հետապնդել են մինչև կոլեկտորները։ Ֆրենկը վերցնելով հրացանը մեկնում է դեպի կոլեկտորները։ Սակայն երեխան հայտնաբերելուց հետո Ֆրենկը չի կրակում նրան կամ զանգահարում ոստիկանությունը, որոնք շարունակելու են որոնումներըը։ Բանն այն է, որ երեխային մոտենալով՝ Ֆրենկը հասկանում է, որ նա պարզապես վախեցած է և վնաս չի պատճառի, եթե նրան չվախեցնեն։ Նա ներողություն է խնդրում երեխային ցավ պատճառելու համար և վերցնում լացող երեխային։
Փաթաթելով նորածնին իր վերարկուով՝ Ֆրենկը փորձում է փախչել ոստիկանությունից, բայց դուրս գալով կոլեկտորից՝ տեսնում է զինված ոստիկանների բազմությունը, որը պատրաստ է սպանել երեխային։ Նա խնդրում է ոստիկանությանը երեխային վերցնել և ուսումնասիրել, սակայն չսպանել։ Այդ պահին վերարտադրողական բժիշկը գոռում է ոստիկաններին, որ կրակ բացեն և սպանեն հրեշին։ Երեխան թռչում է Ֆրենկի ձեռքերից և հարձակվում բժշկի վրա։ Ոստիկանությունը կրակ է բացում` սպանելով երեխային ու բժշկին։
Ոստիկանությունը Դևիսներին տուն են տանում։ Այդ պահին ոստիկանական խուզարկու գործակալը զանգ է ստանում և իմանում, որ Սիեթլում նոր հրեշ-երեխա է ծնվել։


== Դերերում ==
Ջոն Պ. Ռայան - Ֆրենկ Դևիս, հրեշ երեխայի հայրը
Շարոն Ֆարել - Լենոր Դևիս, հրեշ երեխայի մայրը
Դանիել Հոլցման - Քրիս Դևիս, ավագ որդին
Ուիլյամ Ուելմեն կրտսեր - Չառլի, Դևիսի ընտանիքի ընկերը
Ջեյմս Դիքսոն - Փերքինս, ոստիկանության լեյտենանտ
Շեմուս Լոք -վերարտադրողական բժիշկ
Էնդրյու Դուգեն - պրոֆեսոր
Գայ Սթոքվել - Բոբ Քլեյթոն
Մայքլ Անսարա - ոստիկանության կապիտան
Ռոբերտ Էմհարդտ - դեղագործական ընկերության ղեկավար


== Վարկանիշ ==
Մինչ ԱՄՆ-ում ֆիլմը ստացել է MPAA վարկանիշը Ամերիկյան կինոասոցիացիայի վարկանիշների համակարգում (երեխաներին առաջարկվում է դիտել ֆիլմը  ծնողների հետ), որոշ երկրներում, օրինակ, Ֆինլանդիայում այն արգելվել է ցուցադրել։ Մեծ Բրիտանիայում ֆիլմը սկզբից 18+ կարգավիճակ, սակայն այն հետագայում կրճատվել է մինչև 15+: Ավստրալիայում ֆիլմը սկզբից գնահատվել է որպես R18 +, ապա գնահատումը կրճատվեց մինչև MA15 + վարկանիշը (մինչև 15 տարեկանը միայն ծնողների հետ)։ Նոր Զելանդիայում վարկանիշը գնահատվել է R16:


== Հասույթ ==
Երբ ֆիլմը հայտնվեց կինովարձույթում, խնդիրներ առաջացան։ Warner Bros-ի մենեջերները, որոնք մի ժամանակ աջակցում էին Լարի Քոհենին, փոխարինվեցին, իսկ նոր մենեջերները հետաքրքրություն չցուցաբերեցին նախագծի նկատմամբ։ Սակայն ֆիլմի նկարահանման ավարտից հետո Քոհենին հաջողվեց աջակցություն ստանալ։ Արդյունքում ֆիլմը հայտնվեց կինովարձույթում։ Պրեմիերան տեղի է ունեցել 1974 թվականի մայիսին Չիկագոյում։ 1974 թվականի հոկտեմբերի 18-ին ֆիլմը դուրս եկավ սահմանափակ վարձույթի։
Երեք տարի անց «Նա ողջ է» ֆիլմը վերաթողարկվեց։ Վերջնական արդյունքում ֆիլմի հասույթը կազմեց 7,1 $ ԱՄՆ-ում։


== Գնահատումներ ==
«Նա ողջ է» ֆիլմը IMDb-ում ստացել է 5.8՝ հնարավոր 10-ից, իսկ Rotten Tomatoes-ում՝ 5,9: Ֆիլմը ընդգրկվել է «Bravo» ամերիկյան հեռուստաալիքի՝ «100 ամենասարսափելի պահերը կինոյում» (անգլ., Bravo- ի 100 Scariest Movie Moments) ցուցակում՝ զբաղեցնելով 58-րդ հորիզոնականը։


== Ծանոթագրություններ ==


== Արտաքին հղումներ ==
It's Alive(անգլ.) ֆիլմը Internet Movie Database կայքում
Նա ողջ է (ֆիլմ)(անգլ.) ֆիլմը Rotten Tomatoes կայքում